# รู้ทันมะเร็ง : มะเร็งกับท่อระบายน้ำ

## รู้ทันมะเร็ง : มะเร็งกับท่อระบายน้ำ : นพ.วีรวุฒิ อิ่มสำราญ

                             เหตุการณ์น้ำท่วมที่สุโขทัยล่าสุดจากการที่น้ำลอดมาทางใต้พนังกันน้ำ ทั้งที่ระดับน้ำก็ไม่ได้สูงจนล้นข้ามพนังหรือพนังแตกรั่วแบบที่เคยเป็นมา ทำให้แก้ปัญหาได้ยากกว่าที่แล้วมา ที่สำคัญทำให้ต้องหันมาให้ความสำคัญกับความแข็งแรงของฐานรากของพนังกั้นน้ำที่อาจถูกมองข้าม จากการที่ตลิ่งริมน้ำมีการสไลด์ลงน้ำของดินทำให้ฐานรากเกิดการทรุดตัวลง ที่สำคัญไม่แพ้กันก็คือทำเอาคนปลายน้ำเริ่มประสาทเสียไปตามๆ กันเพราะเกรงว่าปีนี้อาจจะเอาไม่อยู่เหมือนปีที่แล้วอีกหรือเปล่าหนอ

                             กลับมาเข้าเรื่องมะเร็งกับ [ท่อระบายน้ำ](http://www.komchadluek.net/search.php?search=ท่อระบายน้ำ%20) ที่ผู้ป่วยมะเร็งต้องใช้บริการถูกใส่สายใส่ท่อระบายน้ำอยู่บ่อยๆ ก็เช่น ท่อหรือสายสวนปัสสาวะ ท่อระบายน้ำเหลือง ท่อระบายน้ำจากช่องเยื่อหุ้มปอด ท่อระบายน้ำดี เริ่มกันที่ท่อหรือสายสวนปัสสาวะ ผู้ป่วยมะเร็งก็ไม่ต่างจากผู้ป่วยโรคทั่วไปที่หลายรายจำเป็นต้องใส่ท่อระบายน้ำปัสสาวะเนื่องจากอาจจะปัสสาวะเองไม่ได้หรือแพทย์ผู้รักษาต้องการติดตามภาวะสมดุลน้ำและเกลือแร่ของผู้ป่วยว่าได้รับสารน้ำเพียงพอหรือยัง มีปัสสาวะออกดีหรือไม่ บางรายอาจจำเป็นต้องใส่ท่อระบายปัสสาวะออกทางหน้าท้องกรณีที่ไม่สามารถใส่ผ่านท่อปัสสาวะปกติได้

                             อันดับต่อไปท่อระบายน้ำเหลืองที่มักจะใส่หลังผ่าตัดมะเร็งและมีการตัดเลาะเอาต่อมน้ำเหลืองบริเวณข้างเคียงออกด้วย เช่น การผ่าตัดเลาะต่อมน้ำเหลืองบริเวณรักแร้ในผู้ป่วยมะเร็งเต้านม มะเร็งในบริเวณศีรษะและลำคอและบริเวณขาหนีบ บริเวณเหล่านี้มีต่อมน้ำเหลืองและหลอดน้ำเหลืองจำนวนมาก จึงจำเป็นต้องใส่ท่อระบายน้ำเหลืองเพื่อป้องกันการเกิดภาวะน้ำเหลืองคั่ง ในกรณีของการใส่ท่อระบายน้ำจากช่องเยื่อหุ้มปอด มีทั้งที่ใส่หลังการผ่าตัดมะเร็งปอดและใส่เพื่อระบายน้ำจากการที่มะเร็งแพร่กระจายมาที่เยื่อหุ้มปอดทำให้มีการสร้างสารน้ำจากเซลล์มะเร็งมากขึ้นทำให้ผู้ป่วยมีอาการเหนื่อยหอบ และท่อสุดท้าย ท่อระบายน้ำดีในผู้ป่วยมะเร็งที่มีท่อน้ำดีอุดตัน ไม่ว่าจากมะเร็งถุงน้ำดี มะเร็งท่อน้ำดี มะเร็งตับหรืออวัยวะอื่นๆ ที่แพร่กระจายมาที่ตับและกดเบียดทางเดินน้ำดี ทำให้เกิดอาการตัวเหลืองตาเหลือง คันตามตัว การใส่ท่อระบายก็เพื่อลดอาการคันและช่วยให้การทำงานของตับเป็นไปได้อย่างปกติ ข้อสำคัญไม่ว่าจะเป็นท่ออะไรแบบไหนก็ตามต้องระวังเรื่องความสะอาดอย่าให้เกิดการติดเชื้อ นอกจากนั้นการที่ท่อมีการอุดตัน ระบายน้ำได้ไม่ดี เชื้อโรคมักจะตามมาเยี่ยมเยียนมาถามหาอยู่เสมอ โดยเฉพาะพวกที่ต้องคาสายไว้นานๆ ต้องดูแลเป็นพิเศษ

                             หลังจากมีข่าวอุทกภัยเกิดขึ้นในหลายๆ ประเทศทั่วโลก คนไทยก็เริ่มทำใจได้มากขึ้นว่าน้ำท่วมเป็นเรื่องธรรมชาติ ท่วมไม่ว่าแต่ขอให้รู้ล่วงหน้า ค่อยๆ มาให้มีเวลาเตรียมตัวทัน ที่สำคัญอย่าท่วมขังนาน เพราะน้ำจะเน่า ไม่ต่างจากการระบายของเสียจากร่างกาย ถ้าระบายไม่ออกระบายไม่ดี สารพัดปัญหาสุขภาพจะตามมา  แต่น้ำจะระบายดีจะลดเร็ว ก็ต้องขุดรอกคูคลองท่อระบายน้ำไว้รอท่า อย่ามักง่ายทิ้งขยะลงถนนลงท่อระบายน้ำแม่น้ำลำคลอง เรียกว่าคนไทยต้องมีจิตสำนึกรับผิดชอบและต้องมีระเบียบวินัยในการดำเนินชีวิตทั้งต่อตนเองและต่อส่วนรวมให้มากขึ้น ประเภทที่ว่าทำได้ตามใจคือไทยแท้คงไม่ไหวแล้วในยุคนี้ ที่สำคัญต้องไม่ลืมมีวินัยในการดูแลสุขภาพตนเองด้วยนะครับ...ขอบอก

-------------------------------------------

(รู้ทัน[มะเร็ง](http://www.komchadluek.net/search.php?search=มะเร็ง%20) : มะเร็งกับ[ท่อระบายน้ำ](http://www.komchadluek.net/search.php?search=ท่อระบายน้ำ%20) : นพ.[วีรวุฒิ อิ่มสำราญ](http://www.komchadluek.net/search.php?search=วีรวุฒิ%20อิ่มสำราญ)